பிருதிவிராஜன்

பிருதிவிராஜன் 1942 ஆம் ஆண்டு வெளிவந்த வரலாற்றுத் தமிழ்த் திரைப்படமாகும். பி. சம்பத்குமார் இயக்கத்தில் வெளிவந்த இத்திரைப்படத்தில் பி. யு. சின்னப்பா, என். எஸ். கிருஷ்ணன் மற்றும் பலரும் நடித்திருந்தனர்.

கதைச் சுருக்கம்
தில்லி அரசர் பிருதிவிராஜனும் (பி. யு. சின்னப்பா), கனோஜ் மன்னர் ஜெயசந்தரும் (டி. எம். ராமசாமிப் பிள்ளை) முகம்மது கோரியுடன் (டி. கே. சம்பங்கி) போர் புரிந்து வெற்றி மாலை சூட்டி, தில்லி தர்பாரில் உரையாடிக் கொண்டிருக்கும் சமயம், சித்தூர் மன்னர் சமரசிங்கர் (ஜி. எம். பசீர்) முகம்மது கோரியை தில்லி தர்பாருக்கு விருந்தினராக அழைத்து வருகிறார். பிருதிவி முகம்மது கோரியை தக்க மரியாதையுடன் அவர் நாட்டிற்கு அனுப்பி வைக்கிறார். அப்படியிருக்க பிருதிவியின் பாட்டனாகிய அஜ்மீர் கிழட்டரசர் நந்தபாலன் (எஸ். வேலுசாமி கவி) தான் மரணப் படுக்கையிலிருப்பதாக செய்தி அனுப்ப, பிருதிவியும் ஜெயசந்தரும் அஜ்மீர் போக, நந்தபாலர் தன் நாட்டை பிருதிவிக்கு ஒப்படைக்கிறார். இதையெல்லாம் கவனித்துக் கொண்டிருந்த ஜெயசந்தரின் மந்திரி ஜாலவர்மன் (டி. எஸ். பாலையா) மனதை மாற்றி பிருதிவிக்கும் ஜெயசந்தருக்கும் விரோதத்தை உண்டாக்கி விடுகிறான். பிருதிவிக்கு ஒரு கடினமான கடிதத்தை ஜெயசந்தர் அனுப்புகிறார். அந்தக் கடிதத்தை வைத்துக்கொண்டு ஆழ்ந்த சிந்தனையிலிருக்கும் சமயம் தில்லி அரசவைக் கவியாகிய சந்தகவி (எஸ். டி. சுப்பையா) வந்து பிருதிவியின் மனதை மாற்றி, அங்குள்ள சித்திரங்களின் அழகில் ஈடுபடும்படியாக செய்கிறார். ஜெயசந்திரன் மகளான சம்யுக்தையின் (ஏ. சகுந்தலா) உருவத்தை பிருதிவி பார்த்து சம்யுக்தையின் மேல் காதல் கொள்கிறார்.

பிருதிவி தன் காதலை சம்யுக்தைக்குத் தெரிவிக்கும் பொருட்டு தன்னுடைய வளர்ப்புத் தாயார் மாதா தேவியாரை (எம். ஆர். சந்தானலட்சுமி) கனோஜுக்கு அனுப்புகிறார். இருவரும் ஒருவரை ஒருவர் காதலிக்கின்றார்கள். ஆனால் ஜாலவர்மன் பிருதிவியைப்போல் ஒரு சிலையைத் தயார் செய்து, ஒரு சுயம்வரத்தை சம்யுக்தைக்கு ஏற்படுத்தி மண்டபத்தின் வாயிலில் வைக்கிறான். இச் செய்தியை மாதா தேவி மூலமாய் அறிந்த பிருதிவி சுயம்வர நாளன்று சம்யுக்தையைத் தூக்கிச் செல்கிறான், அவமானம் சகிக்கமாட்டாமல் ஜெயசந்தர், முகம்மது கோரியின் உதவியைக்கொண்டு பிருதிவி மேல் போரை ஆரம்பித்தான். போர் நடக்கின்றது.

நடிகர்கள்

பாடல்கள்
பாடல்களை எஸ். வேலுசாமி கவி எழுத, ஏ. நடராஜன், ஜி. ராமநாதன் ஆகியோர் இசையமைத்திருந்தனர். பாரதியாரின் பாடல்களும் சேர்க்கப்பட்டிருந்தன.

தயாரிப்பு
இது ஒரு வரலாற்றுத் திரைப்படமாக இருந்தாலும், சுப்பிரமணிய பாரதியின் முன்று பாடல்கள் சேர்க்கப்பட்டிருந்தன. கதாநாயகன் பி. யு. சின்னப்பா இப்பாடல்களைப் பாடினார். பாரதியாரின் பாடல்கள் அக்காலத்தில் பிரித்தானிய அரசால் தடை செய்யப்பட்டிருந்ததால், அவரது பெயர் திரையில் காட்டப்படவில்லை.

இதே கதை 1962 ஆம் ஆண்டில் எம்.ஜி.ஆர், பத்மினி ஆகியோரின் நடிப்பில் ராணி சம்யுக்தா என்ற பெயரில் எடுக்கப்பட்டது.

வரவேற்பு 
இத்திரைப்படம் பெரு வெற்றி பெறவில்லை. ஆனாலும், என். எஸ். கிருஷ்ணன், டி. ஏ. மதுரம், காளி என். ரத்னம், சி. டி. ராஜகாந்தம் ஆகியோரின் நகைச்சுவைக் காட்சிகள், மற்றும் பி. யு. சின்னப்பாவின் பாடல்களும் இசையமைப்பும் பெரும் வரவேற்பைப் பெற்றன.

மேற்கோள்கள்

1942 தமிழ்த் திரைப்படங்கள்
இந்தியத் தமிழ்த் திரைப்படங்கள்
டி. எஸ். பாலையா நடித்த திரைப்படங்கள்
என். எஸ். கிருஷ்ணன் - டி. ஏ. மதுரம் நடித்த திரைப்படங்கள்
என். எஸ். கிருஷ்ணன் நடித்துள்ள திரைப்படங்கள்
பி. யு. சின்னப்பா நடித்த திரைப்படங்கள்